Marangon

El Marangon l'è on Artexan che laora el legno, par far o riparar mobiłi e infisi. 
Se ga da far distinsion intrà łe tecneghe de ła tradision (de na olta), andove se dopara atresi manuałi, e el marangon moderno, che l'è intexo come laorasion del legno par ła produsion industriałe, grasie a ła doparasion de machine e atresadure mecaneghe de ultima jenerasion.
Al dì de uncò łe tecneghe de marangonaria no łe njien caxi pì doparae par ła produsion de mobiłi e infisi de uxo comun, parché le xe stae sostituie da ła produsion a machina. Dito sto cua parò ghe xe da dire che algune de łe tecneghe de na olta le njien oncora doparae, łe continua a vivare, inte alguni canpi ben speçifeghi, come par exenpio l'ebanisteria, la produsion de strumenti muxegałi e el restauro.
Etimoloxia
Marangon deriva da Mergo. I merghi i jera dei uxełi che i ndava pescare soto acua el pese par magnarlo. I marangoni de fati i ndava soto acua a Venesia par justar łe nave co problemi. Da cuà parte el nome, pasando da Mergo, maragon a marangon. Xà inte el XIV secoło se 
diferensiava i marangoni da nave e da caxa, st'ultmi łi doparava el legno par costruir infisi par łe caxe, par exenpio fenestre, balconi, porte, mobiłi e altri.

Sto mestiero el jera talmente inportante a Venesia che la Canpana major del canpaniłe de San Marco la xe sta ciamada Marangona.
Atresi del marangon
 Compaso
 Metro
 Matita
 Scuara
 Banco
 Morseto de legno
 Asa par scuadrare
 Sega a man
 Ciodo
 Piana
 Tanaja
 Soraman
 Menaroła
 Raspa
 Coła
Rełijon
El marangon pi conosùo xe San Giusepe.

Categoria:Mestieri
Categoria:Artexanà